Daugavas Vanagu Ņujorkā kopsapulce 2022. gada 24. aprīlī.
Pēc jauno biedru uzņemšanas, sapulce ievēlēja Intu Rupneru par pilnsapulces priekšsēdi (otrs kandidāts Valdis Čirksts). Par sekretāri tika ievēlēta Laura Avena (otra kandidāte Līga Freimane). Sapulci pirms vēlēšanām protokolēja Līga Freimane.
Jānis Kancāns ierosināja iekļaut divus papildus punktus dienas kārtībā:
1. proponē apskatīt un izvērtēt prezidenta Levita viesošanās noraidījumu 2021. gada 19. septembrī; un
2. Atsevišķi dienas kārtībā izskatīt un uzklausīt revīzijas komitejas bažas.
Jānis Kancāns uzsvēra, ka dienas kārtībā nav iekļauts specifisks punkts par prezidenta Levita noraidīšanu, un ka šis ir viens no iemesliem, kāpēc tik daudzi cilvēki ir šodien ieradusies.
Ints Rupners nolasīja dienas kārtību un minēja, ka iepriekšējās valdes ziņojumu laikā šis varētu būt jau iekļauts. Šajā laikā viņš pieminēja Vanadžu kopu. Ingrīda Valdmanis ziņoja, ka Vanadžu kopas vairs nav, bet Valdai (Rainey) tika atstāts amats, jo viņai “patīkot braukt uz Vanadžu saietiem.”
Pēc īsām debatēm no zāles, Ints Rupners ieteica nodot balsošanai iekļaut dienas kārtībā diskusiju par prezidenta Levita vizītes noraidīšanu. Zāle atbalstīja un lēmums tika nodots balsošanai:
Balsojums: 50 par (klātienē) +2 neklātienē.
Ar šo tika nolemts, ka dienas kārtībā ir iekļauts jauns punkts (6. punkts dienas kārtībā, iepriekšējais 6. punkts un tam sekojošie tika pabīdīti par vienu vietu uz leju). 
Sapulcē sekoja iepriekšējās sapulces protokola nolasīšana, ko izpildīja Valdis Čirksts.
Uldis Bluķis iebilda, ka Eleonora Šturma ir ar burtu “a” uzvārda beigās, Jo šis uzvārds ir atvasināts no vīriešu dzimtas uzvārda Šturms.
Valdis Čirksts apstiprināja, ka protokols tiks labots.
Sekoja valdes priekšsēža Imanta Kalniņa ziņojums. Imants Kalniņš ziņoja, ka ir bijis grūts gads un esam attālinājušies. Esot piedalījies ALA kongresā caur Zoom. Par ALA kongresu viss esot uzrakstīts avīzē. Ziņoja, ka organizācija turās un visi skatās nākotnē. Tika minēts, ka daudzi leģionāri aiziet aizsaulē. Esot izteikts lūgums no K. Vanaga[footnoteRef:1] par ziedojumu atvaļinātiem virsniekiem Latvijā 500 USD apmērā. Inese Zeimule paskaidroja, ka šis ziedojums tiekot veikts ikgadēji, un K. Vanags vienmēr sakot, ka vajag naudu “maniem čomiem.” Vienmēr esot doti 1,000 USD. Lēmums par ziedojuma piešķiršanu netika tālāk izskatīts šajā kopsapulcē.  [1:  Imants Kalniņš sapulces laikā pārteicās un nepareizi lūguma teicēju nosauca par Kārli Zāmuru nevis Vanagu. Pēc iebildumiem no zāles un specifiski Inese Zeimules, protokols tika labots. ] 


Tālāk sekoja Valdas Rainey ziņojums, Valda Rainey kā Vanadžu priekšniece deva ziņojumu, ka ir bijuši smagi divi gadi, kad NY štatā nebijis atļauts pulcēties. Šī iemesla dēļ nav notikuši daudzi pasākumi. Pieminēja 2019. gada Ziemassvētku tirdziņu un 70 gadu jubileju 2020. gada janvārī, kā pēdējos “lielos” pasākumus. 
Valda Rainey arī minēja A. Kursieša vēstuli par Vanadzēm. Šī vēstule esot iekļāvusi jautājumu par Vanadžu priekšnieces amatu likvidēšanu. Ņujorkas kopā Daugavas Vanagi un Vanadzes kā grupas esot apvienotas jau 2018. gadā; Valda Rainey esot palikusi amatā tikai formāli, kā jau tika minēts iepriekš. Daugavas Vanagu organizācijā kopumā par šo nav vienotības, jo dažās vietās (piemēram Austrālijā) Vanadžu kopas ir ļoti spēcīgas un aktīvas. Vanadžu kopas uzskata, ka šādu grupu atsevišķa noturēšana ir svarīga, lai sieviešu darbs nebūtu tikai pa virtuvi. Pašlaik šķiet, ka amats paliks vēl uz gadu. Valda Rainey teica, ka vairs negrib kandidēt uz šo amatu.
Tālāk sekoja kasieres Ingrīdas Valdmanes ziņojums. Viņa uzreiz teica, ka revīzijas komisija zināšot labāk par viņu, bet esot gatava atbildēt uz jautājumiem. Ingrīda Valdmane ziņoja, ka ienākumi esot 112,000 USD, no tiem lielums no mantojuma (apmēram 70,000 USD). Viņa turpinājumā pieprasīja, lai viņai labāk uzdodot specifiskus jautājumus, jo viņai visas grāmatas esot “pie rokas.”
Ints Rupners aicināja klātesošos skatieties uz finansiālo pārskatu apkārtrakstā, lai redzētu, vai šeit esot kādi jautājumi. 
Uldis Bluķis minēja, ka esot izskatījis protokolus sākot no 2018. gada un esot pamanījis ziedojumus skolām. Precīzi minēja, ka kāda medicīnas skola saņēmusi 10,000 USD 2019. gadā un ap 15,000 USD 2020. gadā. Kādas naudas summas esot pārskaitītas arī Berklee College of Music. Uldis Bluķis vaicāja paskaidrot tiešāk, kā tiek izvērtēts, kuri studenti saņem šīs stipendijas, un kas šiem studenti ir. 
Ingrīda Valdmane atbildēja, ka šī nauda esot par mācību maksu, ko Daugavas Vanagiem kā mērķziedojumu dod Sandra Tomlinsone. To esot iesācis Imants (Kalniņš). Šī iemesla dēļ, nauda nenākot no Daugavas Vanagu kasēm, bet tiekot tieši samaksāta kā ziedojums. Tad Daugavas Vanagi izrakstot čekus par z iedojuma summām un iesniedzot tieši skolām kā mācību maksu. 
Ints Rupners uzstāja, ka ar šādiem mērķa ziedojumiem ir jābūt ļoti uzmanīgiem. Viņš vaicāja, vai Ingrīda Valdmane saprot, ka viņi šādā veidā ļauj izvairīties no nodokļu maksāšanas, kas var izvērsties par noziegumu. Viņš paskaidroja, ka Daugavas Vanagi šādā veidā palīdz šīm trešajām personām izvairīties no nodokļu maksāšanas, padarot organizāciju līdzvainīgu. Ingrīda Valdmane izlikās pāsteigta par šādiem faktiem. 
Pat atsevišķiem skaitļiem radās neskaidrība, tāpēc tika proponēts, ka apkārtrakstā turpmāk tiks iekļauti kopējie ienakumi un izdevumi. 
Gvido Teteris vaicāja Ingrīdai Valdmanei par kopējiem ziedojumiem šajā (2022.) kalendārajā gadā.
Ingrīda Valdmane atbildēja, ka šogad uz Latviju ir aizsūtīta nauda, lai apmaksātu rēķinu par logiem. Bija paredzēts ziedot 1,000 USD, bet ar visu kopā iznāca 1,076 USD. Nauda piešķirta arī deju kolektīvam Jumalīte (500 USD) un Dziesmu svētkiem (1,000 USD). Esot saņemts arī pieprasījums no bērnu vidusskolas piešķit stipendijas diviem bērniem[footnoteRef:2].  [2:  Tā kā lēmums vēl nav pieņemts, ģimenes uzvārds protokolā nav pieminēts. ] 

2021. gadā organizācija esot ziedojusi apmēram 2,900 USD; 
2020. gadā aptuveni 3,000 USD;
2019. gadā ap 9,000 USD. Šis cipars neesot gluzi akurāts, jo iekļauj mērķziedojumu, kas tika iemaksāts un tad atdots skolai. 
No zāles tika uzdots jautājums par to, vai ir veikti ziedojumi Ukrainai. Ukrainai ziedojumi neesot veikti. ALA esot prasījusi ziedot caur Sarkano krustu. Esot saņemts e-pasts no Kursīša kunga, lai nesūta ziedojumus katra organizācija atsevišķi, jo centralā valde esot jau ziedojumu nosūtījusi. 
Jānis Kancāns vaicāja, kā notiek remontu maksājumi.
Ingrīda Valdmanis atbildēja, ka sapulcēs tiek nolemts, kas tiks remontēts. Tika uzsvērts, ka māja esot bijusi kritiskā situācija; tā kā cilvēku nebija (Covid ierobežojumu dēļ), remonti tika uzsākti tagad. Vairākas problēmas tika atklātas, kad sienas tika atrautas vaļā. Ingrīda Valdmanis minēja, ka nevar vienmēr visu savākt. Esot dabūjusi paraksta tiesības čekiem tikai pirms diviem mēnešiem. Esot mēģinājusi tāpēc maksāt skaidrā naudā[footnoteRef:3]; neviens neesot varējis aiziet uz banku. Citrreiz lietojusi Zelle. Reizēm esot arī maksajusi ar čeku. [3:  DV ir skaidras naudas ieņēmumi no īres maksām. ] 

Valde esot lēmusi ātri; tika izteikta uzslava Gilbertam Kūsiņam, kuram šis nams ļoti rūp. Tāmes esot dažādas. Minēja cenu starpību starp Priedaines virtuvi (101,000 USD) pret DV virtuvi (30,000 USD ar jaunu tehniku).
Ints Rupners: pēdējo trīs gadu nodokļu deklarācijās redzēju, ka īres maksa ir 0, bet es zinu, ka ir cilvēki, kas īri maksā katru mēnesi par noteiktām summām. Es nerunāju par bēgļiem vai tautas deju kolektīviem. Jautājums ir, vai mēs melojam deklarācijās.
Inese Zeimule atrunājās, ka tā šeit ir darīts no Avotiņa kunga laikiem. Esot cilvēki, kas atbrauc uz īsu laiku, esot, kas dzīvo ilgāk. Līgumu neesot; ja esot bijis, tie esot pazaudēti. 
Ints Rupners teica ka tā nevar runāt un pretī maksāt. Mēs(DV) nedrīkstam ilgtermiņā īrēt telpas, iekasēt īres un tad apgalvot ka no īres nav ienākumu. Norādīja, ka ir svarīgi visus dokumentus vienmēr turēt šeit. Minēja arī, ka šīs ir non-profit istabas domātas leģionāriem.
Atgriežoties pie jautājuma par nodokļu deklarāciju, Ints Rupners tieši vaicāja, vai ir apzināti iesniegts nepareizs “tax return” (nodokļu deklarācija), kurā minēts, ka mājai ir 0 ienākumi no īrēšanas, un ko ir parakstījusi Ingrīda Valdmane.
Ingrīda Valdmane atbildēja apstiprinoši. Ints Rupners pārjautāja, vai viņa zinādama parakstījusi nepatiesu nodokļu deklarāciju un Ingrīda Valdmane apstiprināja, ka ir zinājusi, ka paraksta nepatiesu nodokļu deklarāciju.
Tālāk tika vaicāts par to, ka 18,000 USD ir aizdoti kādai organizācijai LV100NY, kurā strādājot 3 valdes locekļi. Tika lūgts paskaidrojums par šo organizāciju. 
Valdis Čirksts skaidroja, ka Dauvagas Vanagu valde esot nolēmusi, ka 2018, gada maijā taisīšot balli (Dzintara un Medus Balle). Lai turētu atsevišķi finanses, tika izveidota korporācija LV100NY kā meitas uzņēmums Daugavas Vanagiem NY. Tās valdē esot Valdis Čirksts, Līga Freimane un Ingrīda Valdmane. 2020. gadā bija paredzēts organizēt otru balli, lai segtu zaudējumus no pirmās balles. 
Valdis Čirksts skaidroja, ka viss iznāca dārgāk nekā bija ieplānots, jo bija mākslinieki no Latvijas jau sarunāti, kā arī Prince George Ball Room jau bijusi rezervēta. Apsūdzēja klātesošos par to, ka neesot apmeklējuši balli, jo tad nebūtu bijis tāds parāds. Slavēja pasākumu, un apgalvoja ka esot bijušas grandiozas atsauksmes. Tāpat izteicās, ka ar 2020. gada balli būtu dabūjuši naudu atpakaļ. Revīzijas komisija šo esot jau apstiprinājusi. Šai organizācijai (LV100NY) nav kustības kopš balles 2018. gadā; gaidot laiku, kad to atkal varētu celt gaismā. 
Ar šo kasiera ziņojums tika pieņemts. 
Tālāk sekoja Jolantas Mockus (biedrzines ziņojums). Biedrzine ziņoja, ka šodien tika pieņemti 12 jauni biedri. Jauno biedru vārdi tika nolasīti:
· Jānis Kancāns;
· Kārlis Kancāns;
· Laura Avena;
· Andris Zvārgulis;
· Edgars Cakuls;
· Zenta Hayes;
· Ilze Kancāne;
· Vita Ose;
· Alex Anthony Cortes-Ose;
· Māra Ast;
· Gvido Teteris; un
· Kalvis Mikelšteins. 
Biedru skaits pa gadiem bija sekojošs: 
2019: 66;
2020: 67;
2021: 55; un
2022: 72.
Jolanta Mockus arī ziņoja, par 2019. gada 14. jūnija pasākumu, kur esot bijuši 39 ziedotāji. Iekasēti 1,745 USD. Esot izlozēta glezna “Tautu meita.”
2020. gada vasarā bijis 41 ziedotājs. Iekasēti $1,992 USD. Maskas esot noziedojis Gilberts Kūsiņš. 
Jolanta Mockus izteica prieku par jauniem biedriem. Teica, ka pirms šodienas esot reizēm jutusies neērti prasot biedru naudas, bet redzot, ka, ja griboties vēlēt, naudiņa atrodoties. Izteica bažas, ka jaunie biedri mēdzot ātri pazust un cerot, ka tas var mainīties. 
Juris Saivars vaicāja, vai 300 USD, kas stāvot pie izmaksām par maskām esot pasta izdevumi. Tika paskaidrots, ka 300 USD esot aprēķinātā masku vērtība, et par to Daugavas Vanagi nav maksājuši (jo tas bija ziedojums no Gilberta Kūsiņa). 
Jolanta Mockus ziņoja, ka esot vēl dažas “astes”, bet viss esot atrodams apkārtrakstā. 
Sēdi turpināja Inese Zeimule. Inese Zeimule sniedza ziņojumupar remontu. Esot ļoti daudz izdarīts, pašlaik esot vēl nepabeigts birojs. Visas istabas esot atjaunotas ar jaunām ekonomiskām lampām. 3. stāvā nav mainītas grīdas, jo vecais linolejs esot ļoti labs. Viss cits esot sakārtots, ieskaitot veļasistabu, kas ir tagad pieejama. Esot palikusi bāra grīda, kur esot jādomā, ko darīt, jo tur nakot ūdens iekšā. Bijis vēl plāns darbnīcu pārtaisīt par saunu. 
Esot vēl nepieciešams izlabot kāpnes, jāsaprot, vai likt grīdu vai paklāju. Esot raizes, ka dāmām slīdēšot kājas, ja uz kāpnēm nebūs paklāja. Jādomā arī par apmalēm un kāpju margām. Trotuārs ārpusē esot jau sataisīts. Inese Zeimule norādīja, ka pilnībā uzticas Gilbetam par tehniskām lietām, un ka viņš visu izdarot ar milzīgu atlaidi. Tajā pašā laikā, viņa uzsvēra, ka it jāatceras, ka cenas ir kāpušas. 
Anita Cīrīte uzdeva jautājumu, kāpēc cilvēkiem, kas šeit dzīvo pastāvīgi tiek uzlaboti dzīves apstākļi, kamēr īres maksa netiekot paaugstināta. Viņa izteica aptuvenus aprēķinus, cik Daugavas Vanagi pazaudē ar to vien, ka pašreizējā īres maksa kādai ģimenei, kas uzturās divās istabās esot tikai 300 USD mēnesī. Valdis Čirksts iebilda, ka viena no šīm istabām esot maza un tajā neesot apkures.  
Inese Zeimule stāstīja, ka pastāvīgajiem īrniekiem nav līgumu. Ar jaunajiem tiekot slēgti līgumi līdz 28 dienām. Esot izņēmums šajā jūnijā, kur 6 celtnieki palikšos uz diviem mēnešiem. Īres cenas esot paceltas pirms 3 gadiem. Saimniecei Inese Zeimule arī atbildēja jautājumu no zāles, apgalvojot, ka par saimnieces darbu netiekot maksāts, un visi īres maksājumi ieejot budžetā. 
Tika nolemts, ka jautājums par īrniekiem būs jāizskata jaunajai valdei. 
Sekoja ziņojums no Valda Čirksta. Valdis Čirksts ziņoja, ka ir noticis maz. Esot uzsāktas ikmēneša Latviešu tikšanās DV namā (kārtis, novuss, alus). Esot nopirkta Latvieši Amerikā mājaslapa, kas tiekot lietota kā Daugas Vanagu apraides lapa. Atzina, ka ar virtuālām lietām ir nepieciešama profesionālāka apiešanās. 
Ar 2020. gada janvāra 70 gadu jubileju pasākumi esot beigušies. Šajā gadā ir ieplānota talka (7. maijā), Lāčplēša diena un Ziemassvētku tirdziņš. Katru gadu esot arī ielīgošana 23. jūnijā. Notiekot arī Lieldienu un Ziemassvētku pasākumi. 
Mājaslapa Latvieši Amerikā esot nopirkta no Ilonas Vilciņas pat 3,500 USD. Tā esot bijusi viņas nosauktā cena, un valde esot uzskatījusi, ka tā esot piemērota cena par produktu. Tur tiekot iesūtīti dažādi paziņojumi. Mājaslapa esot nesen zaudējusi vairākus reklāmdevējus, par ko tika vainota nesenā vēstule par DV nama remontdarbiem. Pasākumi tiekot izziņoti arī Facebook. Vairāk ziņojumu neesot.
Tika ziņots, ka ir jādeleģē 2 cilvēki centrālajai ASV sapulcei. Imants pārstāvot Zemes Valdi Garezerā un viņš nevarot braukt kā delegāts. Tā esot ļoti liela pieredze un šogad notiekot 20.-22. maijā. Pēc apspriedes par delegātiem tika izvēlētas Anita Cirīte un Valda Rainey. 
Tālāk sekoja revīzijas komisijas ziņojums. Tas bija 3 daļās un revīzijas komisija paskaidroja, kāpēc nevar pieņemt 2019. un 2020. gada kases grāmatas. Revīzijas komisija rādīja prezentāciju, ko bija sagatavojuši. 
Prezentācijas laikā tika citēti statūti, kas parāda, ka revīzijas komisijai ir jābūt pieejai kases grāmatām, kas netika dota. Valdis Čirksts strīdējās, ka revīzijas komisija esot aicināta tikties, bet uz to tika atbildēts, ka šai informācijai ir jābūt pieejamai jebkurā laikā (citēja punktus 6.02d(1) un 7.02). 
Tika parādīta tabula rādot, ka pēdējo gadu laikā strauji augušas izmaksas remontiem, bet nauda labdarībai nav augusi tajā pašā laikā. Izteikts ieteikums par DV nama pārdošanu. 
Anita Cirīte turpināja, ka esot izdotas lielas naudas, bet lielai daļai projektu nav atrodamas detalizētas tāmes. Valde tikai atskaitoties par visu, bet neesot iespējams projektus on to izmaksas objektīvi izvērtēt. Tika pacelts arī jautājums par to, kāpēc 90% no visas naudas ir dots vienam cilvēkam (Gilbertam Kūsiņam). Minēja, ka esot redzams, ka nauda arī ir ceļojusi turp un atpakaļ starp dažādiem kontiem. 
Anita turpināja, ka uz šo adresi esot reģistrēti vairāki uzņēmumi, piemēram: 
City Carpet Upholstery, Inc;
VCAM;
Val Voiced. 
Tika pieminētas atsauksmes no mājas lapas Nice Local) (https://nicelocal.com/new-york-city/entertainment/daugavas_vanagi_latvian_welfare_association/) ar jautājumu. 
Anita Cirīte turpināja stāstot, ka Daugavas Vanagu biznesa kredītkarte esot tikusi lietota nesaprotamiem mērķiem. Tika minēts rēķins Oklahoma City, kā arī tika minēts, ka Valdis Čirksts lietojis DV Amex karti Panamā[footnoteRef:4]. [4:  Līga Freimane klusi no pirmās rindas teica, ka šī nauda jau esot “sen atmaksāta.”] 

Ints Rupners uzdeva jautājumu, vai Daugavas Vanagiem ir kredītkartes. Ingrīda Valdmanis skaidroja, ka esot kredītkartes. Tās esot izsniegtas Valdim Čirkstam, Valdai Rainey, Jolantai Mockus un viņai pašai. Inesei kredītkartes neesot, jo viņa šeit esot nelegāli. 
Tika uzdoti jautājumi par to, kāpēc nav pieejami PayPal izraksti. 
Tika izteikts komentārs, ka ir neērti, ka par remontiem esot izdoti 460,000 USD, kas izliekas vairāk nekā mājas vērtība. Tika uzdots retorisks jautājums par to, kur ir palikuši pamatmērķi. 
Revīzijas komisija esot pieprasījusi dokumentus trīs reizes un esot trīs reizes saņēmuši noraidījumu. Esot iesniegta prasīt NY Attorney General.
Valde skaidroja, ka 460,000 USD esot aprēķinātā vērtība remontiem, nevis faktiski iztērētā. Tika proponēts, ka apkārtrakstā jānorāda patiesie izdevumi, nevis, “kāda ir bijusi atlaide.” 
Jaunai valdei tiek uzdots uzdevums nolīgt Certified Public Accountant (CPA), lai saprastu, kas tieši ir noticis. Tika minēts, ka būtu nepieciešams “forensic audit.”
Uldis Bluķis minēja, ka, ja NY State Attorney General jau ir iejaukts, sāds profesionālis noteikti ir jānolīgst. 
Balsojumā tika nodots ieteikums nolīgt Forensic Accountant. 
Balsojums: Par: 50, Atturas 1. 
Sapulci turpināja ar 6. punktu dienas kārtībā, kas bija diskusija par prezidenta Levita vizītes noraidījušanu. 
Jānis Kancāns izteicās, ka šis ir viens no lielākajiem iemesliem, kāpēc šodien tik daudzi jauni cilvēki ir sanākuši. Jānis Kancāns nolasīja 2021. gada 1. augusta vēstuli A. Pildegovičam (kopija I. Rupneram un U. Bluķim), kurā tika noraidīts uzņemt Egilu Levitu. Vēstuli parakstījis Valdis Čirksts. Vēstule tika iesniegta sekretārei Laurai Avenai, lai pievienotu protokolā. 
Jānis Kancāns turpināja, ka šis ir ļoti smags moments. Viņš minēja arī sēdes protokolu, kurā valdes locekļi apsūdz prezidentu Levitu genocīdā, diskriminācijā un rasismā. Uzstāja, ka to lasot cilvēks var apjukt; šī vēstule ir izraisījusi milzīgas sekas. Par to ir zināms ANO vēstniekam, par šo ir runājis arī vēstnieks Māris Selga. J. Kancāns uzstāja, ka tas ir nepieņemams melns traips Daugavas Vanagu organizācijas vēsturē. Tika uzstāts, ka būtu grūti atrastu citus sešus (6) Daugavas Vanagu biedrus, kas parakstītu tik briesmīgu vēstuli. 
Tika minēts, ka plāksne godina namu nevis cilvēku. Šo plāksni esot sagatavojusi Latvijas valsts. Tika arī ziņots, ka par šādiem lēmumiem vajadzētu konsultēties ar biedrību, bet tā vietā šis lēmums bijis principā slēpts. Nosodījums no Zemes Valdes jau esot saņemts. Tika izteikts aicinājums šīs vēstules autoriem izstāties no valdes un uzņemties atbildību par šo vēstuli. Esot jāpārdomā arī par stāšanos ārā no Daugavas Vanagu organizācijas, jo ar valsti ir jāapietas ar cieņu.
Tika arī minēts, ka nevarot atrast dokumentu, ka balsojums par šo vēstuli būtu reģistrēts. 
Jānis Meļikovs lūdza vārdu un izteicās, ka Egils Levits neesot viņa velēts prezidents. Līdz Levita ievēlēšanai neko neesot zinājis par viņu; esot dzirdējis stāstus, ka viņš esot emigrējis, un bijis Eiropas tiesas tiesnesis, bet neko vairāk. Viņš esot sācis pētīt šo vairāk un esot izlasījis Lato Lapsas grāmatu, kura apsūdzot Levitu par sadarbošanos ar čeku. J. Meļikovs vaicāja, vai tas, ka Levits nesūdz Lato Lapsu tiesā par šo gramatu nepierāda, ka tā visa ir patiesība.
Zālē neizpratne, par ko tiek runāts. Daži smejas un izsaka sarkastiskas piezīmes. 
Uldis Bluķis lūdz vārdu un atgādina, ka pēc Latvijas Republikas Satversmes, tauta ievēl Saeimu, kas ievēl prezidentu. Viņš minēja, ka iespējams arī pats labprāt balsotu par prezidentu tieši, bet atgādina, ka Satversme mums ir saistošs dokuments. 
Valdis Čirksts gatavojoties atbildēt sāk lasīt nezināmas izcelsmes e-pastu, kur prezidents it kā esot pārkāpis Latvijas tautas gribu, publicējot 18. novembra apsveikumu krievu valodā[footnoteRef:5]. [5:  Pēc tālākas faktu apskates, ir atklāts, ka e-pastā ir pieminēta prezidenta kancelejas mājaslapa. E-pastā izteikti minējumi, ka valsts prezidents esot “pārkāpis tautas gribu,” publicējot runu krievu valodā. Apskatot valsts prezidenta kancelejas oficiālo mājas lapu, tika atklāts, ka šajā lapā teksti, ieskaitot runas tekstus, tiek pārtulkoti angļu un krievu valodās, ja kāda no šīm valodām tiek izvēlēta, kā lapas valoda. Prezidenta Levita 18. novembra apsveikuma runas video ir latviešu valodā. ] 

L. Avena aptur V. Čirkstu sakot, ka e-pasts neizskatās no ticama avota un ir krieviski (kāds no publikas min, ka Valdis Čirksts lasa Kremļa propagandas rakstus). Tiek atgādināts, ka 18. novembris bija vairāk kā divus mēnešus pēc vēstules izsūtīšanas, kurā DV valde noraidīja prezidenta uzņemšanu. 
V. Čirksts turpināja bārstīt dažādas sazvērestības teorijas; pēc zāles jautājumiem atklāti paziņoja, ka prezidents, viņaprāt, diskriminē tos cilvēkus, kas atsacījās potēties (pret Covid-19). Uz to lielākā daļa pilnsapulces biedru atbild ar skaļiem smiekliem. 
Juris Saivars atgādināja, ka 53. pants Latvijas Satversmē nosaka, ka valsts prezidents par savu darbību politisko atbildību nenes[footnoteRef:6]. Viņš uzsvēra, ka ar šo vēstuli Valdis Čirksts ir tikai pierādījis to, ka viņš nezina Latvijas Satversmi.  [6:  53. Valsts Prezidents par savu darbību politisku atbildību nenes. Visiem Valsts Prezidenta rīkojumiem jābūt līdzparakstītiem no ministru prezidenta vai attiecīgā ministra, kuri līdz ar to uzņemas visu atbildību par šiem rīkojumiem, izņemot četrdesmit astotā un piecdesmit sestā pantā paredzētos gadījumos.] 

Jānis Kancāns iesaka pievienot valdes ārkārtas sēdes protokolu pie šī kopsapulces protokola. 
Valdis Čirksts uzsver, ka valdei ir teikšanas tiesības saistībā ar šādiem pasākumiem. Tika minēts, ka neviens viņiem nepalīdzētu šo pasākumu noorganizēt, pret ko Ints Rupners iebilda. 
Tiek proponēts pieņemt lēmumu nosodīt šo vēstuli un iepriekšējās valdes lēmumu, jo šis lēmums neatspoguļoja Daugas Vanagu biedru un organizācijas nostāju.
Balsojums: Par: 35; Pret: 3; Atturas: 6[footnoteRef:7]. [7:  Balsotāju skaits par šo lēmumu ir zemāks nekā dažiem turpmākajiem balsojumiem. Ir iespējams, ka gado diskusiju dēļ kāds bija atstājis zāli. Šim balsojumam arī netika reģistrēti neklātienes balsotāji. ] 

Sēdes turpinājumā tika izteikts komentārs, ka daudziem cilvēkiem ir mandāti, un tiek jautāts, vai nepieciešams lēmums par maksimālo mandātu skaitu vienam biedram, jo īpaši, ja ir iespēja piedalīties online. Jānis Kancāns iebilst. Gvido Teteris iesaka, ka, tā kā šis jautājums nav sagatavots, jaunajai valdei vajadzētu uzticēt šo priekšlikumu 6. mēnešu laikā izskatīt un sagatavot. Lēmumam jābūt prezentētam nākamajā kopsapulcē. 
Ieteikums nodots balsošanā. 
Balsojums: pieņemts vienbalsīgi. 
Tika diskutēts par jauniem amatiem. Ieteica arhivāru. Esot kastes ar grāmatām, kā arī dokumentu pakas, kas ir jāpārrevidē.
Jānis Kancāns minēja, ka šim cilvēkam, kas izskata arhīvus vajadzētu būt mantzinim apdrošināšanas dēļ. Minēja, ka vienā protokolā esot sūdzība, ka vecie protokoli ir pazuduši. 
Tika nolemts, ka arhivāram (un mantzinim, ja tie ir atsevišķi cilvēki) ir jābūt ārpus valdes; vajadzības gadījumā jāpieaicina profesionāli. Nākošā valde izvēlēsies arhivāru. 
Tika spriests, ka ir nepieciešams cilvēks, kas nodarbotos ar digitālajiem jautājumiem, kas esot ļoti laikietilpīgi. Tiek lemts, ka jaunajai valdei ir jāatrod šāds cilvēks. 
Tika minēts, ka Ingrīda Valdmanis atsakās no amata un tamdēļ esot nepieciešams meklēt jaunu kasieri. Ir arī atklāts jautājums, vai Vanadžu priekšnieces amats joprojām paliks. 
Inese Zeimule minēja, ka esot atklāts jautājums par V. Vīksnas apbedīšanu. Pelni stāvot plastmasas maisiņā kartona kastē DV telpās. Neesot urnas. Iespējams esot apbedījuma vieta Katskiļos. 
Juris Saivars palūdza, lai V. Vīksnas mirstīgās atliekas uztic viņam. Viņš visu noskaidrošot un vajadzības gadījumā iesniegs rēķinu par tehniskajiem izdevumiem. 
7. maijā ir plānota talka. Izteikumos bija manāms rūgtums par to, cik mazapmeklēti šie pasākumi parasti ir. Gvido Teteris iesaka rīkot talku vairākās dienās; to noraida izmaksu dēļ. 
Tiek arī pieņemts, ka Ziemassvētku tirdziņš tiks rīkots arī šogad. 
Šajā brīdī tika konstatēts, ka pulkstenis bija jau 6:35 vakarā, un bija pienācis laiks vēlēšanām. 
Par priekšsēdi tiek ieteikts:
Imants Kalniņš (pieņem); 
Ints Rupners (nepieņem).
Balsojums: Par Imantu Kalniņu nobalso 54. 

Par priekšsēža vietnieku tiek ieteikts:
Jānis Kancāns (pieņem);
Valda Rainey (pieņem).
Balsojums: 
Par Jāni Kancānu: 32
Par Valdu Rainey: 21 +1 (neklātienē)

Par kasieri tiek ieteikts: 
Ansis Valainis (nav biedrs), kandidatūra noraidīta;
Laura Avena (nepieņem);
Kārlis Kancāns (pieņem). 
Balsojums:
Par Kārli Kancānu 53 (K. Kancāns atturas).

Par sekretāru tiek ieteikta:
Laura Avena (pieņem).
Balsojums: 
Par Lauru Avenu 53 (L. Avena atturas). 

Par biedrzini tiek ieteikti:
Jolanta Mockus (nepieņem);
Valda Rainey (nepieņem);
Andris Zvārgulis (pieņem).
Balsojums: 
Par Andri Zvārguli: 52.

Tiek proponēts par saimniecības vadītāju atstāt Inesi Zeimuli.
Pieņemts bez iebildumiem. 

Tik pieņemts, ka arhivāru un tehnoloģisko cilvēku izvēlēs nākamā valde.

Valdis Čirksts tiek ieteiksts kā sarīkojuma daļas vadītājs. Viņš pieņem, nosakot, ka viņam ir sajūta, ka viņs jaunajai valdei nepatīk dēļ viņa attieksmes pret prezidentu Levitu. 
Balsojums: 
Par Valdi Čirkstu 51 (ievēlēts); atturas 4.

Revīzija komisijai tika izvēlēti: 
Jānis Riekstiņš;
Gvido Teteris; un
Anita Cirīte. 
Balsojums: 
56 par.

Ints Rupners minēja, ka darba kārtība izsmelta. Izteica pateicību visiem par piedalīšanos un novēlēja laimīgu ceļu uz mājām.
Sapulces vadītājs: Ints Rupners:

								
Paraksts						Datums

Sapulces sekretāre: Laura Avena

